 

**בבית הדין הצבאי המחוזי**

**במחוז שיפוטי ח"א**

**בפני כב' ההרכב: אל"ם רונן שור - אב"ד**

**סא"ל לידור דרכמן - שופטת**

**סרן שמואל כהן - שופט**

**בעניין: התובע הצבאי (ע"י ב"כ, קמ"ש דניאל אבבה)**

**נגד**

**הנאשם: X/XXX טוראי ע' א' ז' (ע"י ב"כ, עו"ד שלום דהאן)**

**הכרעת - דין**

על פי הודאתו מורשע הנאשם בשתי עבירות של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג – 1973, ובעבירה של הוצאת רכוש מרשות הצבא, לפי סעיף 77 (א) (2) לחוק השיפוט הצבאי, התשט"ו- 1955, בהתאם לכתב האישום ולפרטים הנוספים.

* **ניתנה היום, כ"ג באדר א' התשפ"ד, 03.03.2024, והודעה בפומבי ובמעמד הצדדים.**

**\_\_\_\_\_\_\_\_ \_\_\_\_\_\_\_\_ \_\_\_\_\_\_**

**שופטת אב"ד שופט**

**גזר - דין**

הנאשם הורשע על פי הודאתו בשתי עבירות של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג – 1973, ובעבירה של הוצאת רכוש מרשות הצבא, לפי סעיף 77 (א) (2) לחוק השיפוט הצבאי, התשט"ו- 1955.

עיקר החומרה במעשי הנאשם טמונה בשימוש בסמים "קשים" במשך מספר חודשים בנסיבות אזרחיות וכן, בתוכניתו של הנאשם להוציא אמצעי לראיית לילה לביתו. הנאשם ניצל את ההזדמנות כאשר ביצע תורנות שמירה בבסיס, השיב אמר"ל אחד למקומו ואילו את האמר"ל השני החביא בבסיס, ורק לאחר בירור שנעשה ביחידה לאחר שהבחינו באובדן האמר"ל ניחם הנאשם על מעשיו והסגיר את מקום מחבואו של האמר"ל שנמצא במקום. משנה חומרה נעוץ בביצוע העבירה במהלך המלחמה הנוכחית, תוך מעילה באמון המפקדים.

מנגד, לקחנו בחשבון את העובדה כי האמר"ל בסופו של יום לא הוצא מתוך הבסיס, את הודאת הנאשם והחיסכון בזמן שיפוטי וכן את פיטורי הנאשם משירות בשל פרופיל נפשי. אין ספק, כי הענישה המוצעת קלה לאור חומרת העבירות שתוארו לעיל, אך מדובר בעונש שאינו חורג בצורה משמעותית מרמת הענישה הנהוגה.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **מאה שלושים וחמישה (135) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישה (6) חודשים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973, או כל עבירה שיש בה יסוד של גניבה או שליחת יד ברכוש הזולת.**

**נוכח סיום התיק, תיקי הב"ש ייסגרו.**

* **זכות ערעור כחוק.**
* **ניתן היום, כ"ג באדר א' התשפ"ד, 03.03.2024, והודע בפומבי ובמעמד הצדדים.**

**\_\_\_\_\_\_\_\_ \_\_\_\_\_\_\_\_\_ \_\_\_\_\_\_**

**שופטת אב"ד שופט**

**העתק נכון מהמקור  
  
ק' בית הדין**

**נערך על ידי: נ.פ.**

**בתאריך: 8.04.24**

**חתימת המגיה: סגן שיר בן-ארמון**